Inger Støjberg (V), 2010-10-12:
Med aftalen fra maj i år om genopretningen af dansk økonomi har vi taget et vigtigt skridt i retning af at løse de udfordringer, som vi står over for både på kort og lidt længere sigt.
Det lovforslag, som vi behandler her, er en opfølgning på genopretningsaftalen, og det udmønter de ændringer, som blev aftalt på sygedagpengeområdet, dels om beskæftigelseskravet fra kommunen ved udbetaling af sygedagpenge, dels om retten til at få udbetalt sygedagpenge på søgnehelligdage.
Med lovforslaget udvider vi kravet til varigheden af den beskæftigelse, der skal ligge forud for sygefraværet.
Dette beskæftigelseskrav hører til blandt de regler, som fastlægger selve grundlaget for at opnå ret til sygedagpenge.
I dag har vi et beskæftigelseskrav, der siger, at det er en betingelse for at få ret til sygedagpenge fra kommunen, at den sygemeldte før starten af sygefraværet har haft 13 ugers beskæftigelse.
Vi foreslår, at kravet bliver forlænget til 26 ugers beskæftigelse.
Forslaget om at forlænge beskæftigelseskravet hænger sammen med, at vi løbende i de seneste år har udbygget den aktive indsats over for de sygemeldte.
Man kan også udtrykke det på den måde, at selv om vi nu udvider kravet til den sygemeldtes tilknytning til arbejdsmarkedet, er viften af aktive tilbud til de sygemeldte også blevet udvidet i forbindelse med styrkelsen af den beskæftigelsesrettede indsats.
Det forlængede beskæftigelseskrav skal også ses i lyset af, at vi inden for de sidste 4 år hele tre gange har udvidet mulighederne for, at sygemeldte kan få sygedagpengeperioden forlænget.
Derfor synes jeg, at forslaget skaber en øget balance imellem på den ene side det krav, vi stiller, for at man kan opnå sygedagpenge, og på den anden side, hvor længe man kan få sygedagpenge.
Med lovforslaget foretager vi også en ændring i reglerne om udbetaling af sygedagpenge på søgnehelligdage, altså de helligdage, der ikke falder på en søndag.
Først efter 3 uger er der ret til at få udbetalt sygedagpenge på søgnehelligdage.
De nuværende regler betyder, at det er sygedagpengemodtageren, der går op i ydelse, når sygefraværet rækker ud over de første 3 uger.
Ud over de to forslag fra genopretningsaftalen er der i lovforslaget medtaget, hvad også den radikale ordfører nævnte, et forslag om at præcisere den fleksibilitet, der er i reglerne, hvad angår, hvordan kommunerne skal holde samtaler som led i opfølgningsindsatsen over for sygemeldte.
Jeg vil gerne takke for behandlingen af lovforslaget, og jeg ser frem til en god udvalgsbehandling, hvor jeg også forventer, at der vil komme en stribe spørgsmål, som jeg selvfølgelig gerne vil svare på.
Det, jeg egentlig gerne vil diskutere med fru Line Barfod, er hele betingelsen, hele forudsætningen for det her lovforslag.
Vi har taget mange initiativer fra regeringens side, SP-udbetalinger, fremrykning af investeringer, investeringer generelt og skattelettelser, og hvis man tillægger den lave rente, har det jo rent faktisk betydet, at 122.000 mennesker er sluppet for at få en fyreseddel i hånden.
Hvis ikke vi betalte den regning, kan jeg garantere fru Line Barfod for, at man som virksomhed ikke havde råd til at spekulere over socialt ansvar eller det rummelige arbejdsmarked.
Det har man faktisk først i det øjeblik, vi får betalt den regning.
Så er det rigtigt, at hvis man ser helt isoleret på L 8, som vi førstebehandler nu, vil det betyde, at der bliver øgede udgifter også til virksomhederne, men jeg kan bare sige, at havde man ikke betalt regningen for den internationale finanskrise og genopretningen af dansk økonomi, så ville det være noget helt, helt andet, vi talte om – og så kunne man da tale om et rummeligt arbejdsmarked!
Så ja, det er rigtigt, at det her vil koste virksomhederne noget, men man må omvendt sige det på den måde, at genoprettede vi ikke dansk økonomi, så ville tingene være meget, meget værre.